text: РЕШЕНИЕ ЗА ИЗПЪЛНЕНИЕ (EС) 2015/567 НА КОМИСИЯТА
  от 7 април 2015 година
  за изменение на приложение I към Решение 2003/467/ЕО по отношение на обявяването на Литва за официално свободна от туберкулоза по отношение на стадата говеда
  (нотифицирано под номер С(2015) 2161)
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално раздел I, точка 4 от приложение A към нея,
  като има предвид, че:
  (1)
  Директива 64/432/ЕИО се прилага по отношение на търговията с говеда в рамките на Съюза. С нея се установяват изискванията, според които държавите членки могат да бъдат обявени за официално свободни от туберкулоза по отношение на стадата говеда.
  (2)
  В глава 1 от приложение I към Решение 2003/467/ЕО на Комисията (2) са изброени държавите членки, които са обявени за официално свободни от туберкулоза по отношение на стадата говеда.
  (3)
  Литва представи на Комисията документация за цялата си територия, показваща съответствие с условията, установени в Директива 64/432/ЕИО, за статут на официално свободна от туберкулоза по отношение на стадата говеда. Съответно тази държава членка следва да бъде официално обявена за свободна от туберкулоза по отношение на стадата говеда.
  (4)
  Списъкът, посочен в глава 1 от приложение I към Решение 2003/467/ЕО, следва да бъде съответно изменен, за да включва и Литва.
  (5)
  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  Приложение I към Решение 2003/467/ЕО се изменя в съответствие с приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 7 април 2015 година.